title: Διερεύνηση του ρόλου του αλφαβητισμού στην υγεία στην αντιμετώπιση της πανδημίας COVID-19 στην Ελλάδα
title: Exploration of the role of health literacy in the management of COVID-19 pandemic in Greece
titleType: AlternativeTitle
Creators: name: Τσίτσου, Λίνα
Publisher: name: Πανεπιστήμιο Δυτικής Αττικής
Year: 2023
Subjects: COVID-19
NPIs
Greece
Ηealth literacy
Pandemic
Μeasures
Πανδημία
Λήψη αποφάσεων
Δημόσια Υγεία
Μέτρα Πρόληψης

description: Εισαγωγή: Η συνθήκη της πανδημίας COVID-19 ανέδειξε το πόσο σημαντικό είναι να έχουμε τον έλεγχο της υγείας μας. Ο αλφαβητισμός στην υγεία διαδραματίζει καθοριστικό ρόλο στη λήψη αποφάσεων σε θέματα υγείας. Από την αρχή της πανδημίας, το πλαίσιο αντιμετώπισής της περιλάμβανε σειρά μέτρων που για την αποτελεσματικότητά τους ήταν απαραίτητη η τήρησή τους από τον πληθυσμό. Ο αλφαβητισμός στην υγεία αποτελεί βασική προϋπόθεση για την κατανόηση πληροφοριών υγείας και την υιοθέτηση συμπεριφορών υγείας που μπορούν να προλάβουν τα μεταδοτικά νοσήματα. Σκοπός:. Σκοπός της μελέτης είναι να διερευνήσει τη σχέση του αλφαβητισμού στην υγεία με την κατανόηση της σημαντικότητας των μέτρων ατομικής προστασίας για την αντιμετώπιση της πανδημίας COVID-19, και τη συμμόρφωση σε αυτά, σε χρήστες Υπηρεσιών πρωτοβάθμιας φροντίδας υγείας και πρωτοβάθμιας κοινωνικής φροντίδας του Ελληνικού Ερυθρού Σταυρού (ΕΕΣ), στην Αθήνα, στη Θεσσαλονίκη και στην Πάτρα. Μέθοδοι: Πραγματοποιήθηκε συγχρονική έρευνα με δείγμα ευκολίας, στην οποία συμμετείχαν 356 άτομα. Το ερευνητικό εργαλείο που χρησιμοποιήθηκε ήταν δομημένα ερωτηματολόγια για τη μέτρηση του αλφαβητισμού στην υγεία, της κατανόησης της σημαντικότητας των μέτρων ατομικής προστασίας έναντι της πανδημίας, της εφαρμογής των μέτρων, των επιλογών εμβολιασμού για τη νόσο COVID-19 και εμβολιασμού για άλλα νοσήματα στο παρελθόν, καθώς και τα δημογραφικά χαρακτηριστικά. Για τη μέτρηση του αλφαβητισμού στην υγεία χρησιμοποιήθηκε το μεταφρασμένο εργαλείο HLS-EU-Q16. Αποτελέσματα: Το επίπεδο αλφαβητισμού στην υγεία βρέθηκε επαρκές για το 58,6% των συμμετεχόντων. Το ποσοστό που καταγράφηκε ήταν υψηλότερο από προηγούμενες έρευνες στην Ευρώπη και στην Ελλάδα. Η μέτρηση της κατανόησης της σημαντικότητας των μέτρων και της συχνότητας εφαρμογής αυτών, με τις αντίστοιχες κλίμακες μέτρησης αυτών, έδειξε ότι οι συμμετέχοντες θεωρούν πολύ σημαντικά τα μέτρα ατομικής προστασίας από την COVID-19 (σκορ 4,1 της αντίστοιχης κλίμακας, με όρια σκορ 0-5), και τα εφαρμόζουν πολύ συχνά (σκορ 4,0 της αντίστοιχης κλίμακας με όρια σκορ 0-5). Επίσης, καταδείχθηκε ότι οι συμμετέχοντες με υψηλότερο επίπεδο αλφαβητισμού στην υγεία κατανοούν σε μεγαλύτερο βαθμό τη σημαντικότητα των μέτρων (p&lt;0,001) και εφαρμόζουν συχνότερα τα μέτρα (p&lt;0,001). Το ιστορικό εμβολιασμών για άλλα νοσήματα βρέθηκε ότι σχετίζεται με το επίπεδο αλφαβητισμού στην υγεία (p=0,002), με το σκορ κατανόησης της σημαντικότητας των μέτρων (p=0,027) και την εφαρμογή αυτών (p=0,003). Συμπεράσματα: Το επίπεδο αλφαβητισμού στην υγεία για την πλειοψηφία των συμμετεχόντων ήταν επαρκές, και το ποσοστό που καταμετρήθηκε ήταν υψηλότερο από αυτό προηγούμενων ερευνών στην Ελλάδα και αντίστοιχων ερευνών στην Ευρώπη. Ο αλφαβητισμός στην υγεία επηρεάζει θετικά την κατανόηση της σημαντικότητας των μέτρων και την εφαρμογή αυτών. Συμπερασματικά, η παρούσα έρευνα συνέβαλε στο να αναδειχθεί η σπουδαιότητα του αλφαβητισμού στην υγεία στην αποτελεσματική αντιμετώπιση της πανδημίας COVID-19 και στο ότι μπορεί να θεωρηθεί δομικό στοιχείο της προετοιμασίας για την αντιμετώπιση υγειονομικών κρίσεων στο μέλλον.